Heger, Eduard, poslanec NR SR (2017-10-11):
Ďakujem pekne, pán predsedajúci. Kolegyne, kolegovia, ja sa ospravedlňujem, ak budem možno niektoré veci opakovať, ako povedali kolegovia. Mali sme stretnutie, máme tu prijatie, náš výbor, štátneho tajomníka z Bavorska pre hospodárske záležitosti, teda z ministerstva hospodárstva, ale ja teda by som krátko nadviazal a možno zopakoval aj tie veci, ktoré uviedol sám pán prezident k tomuto zákonu. Ja teda nezvyknem k týmto témam vystupovať, ale toto je niečo podľa mňa tak kľúčové a dôležité, že naozaj nemôžme to nechať opomenuté. Ja keď som si prečítal vlastne to zdôvodnenie pána prezidenta, tak áno, tak ako aj teraz v záverečnom slove hovorila kolegyňa Verešová, tak spomenul, musel zopakovať veci, ktoré sme tu aj my hovorili, pretože to sú práve tie relevantné veci. Ako prvé, čo mňa zaujalo a čo on vytkol v tom svojom rozhodnutí, bolo práve konanie napríklad, teda keď sa bavíme o tom kolektívnom riadení, lebo to je niečo, čo sme tu aj my veľmi konkrétne napádali aj pri tých predchádzajúcich čítaniach, a myslím si, že naozaj toto je v danom prípade veľký, veľký nezmysel. Veľký nezmysel a sám pán prezident na to poukazuje a poukazuje na to, ako to bude fungovať. Pýta sa: Ako to bude fungovať napríklad v pracovnoprávnych veciach? Ako bude fungovať každodenná prevádzka? Ako budú udeľované podpisy napríklad za dovolenky? Že tu sa jasne ukazuje, ako subjektívne alebo tendenčne tento návrh je navrhnutý. A aj tá argumentácia, ktorá bola v prospech jeho, nebola domyslená, pretože práve tieto veci tu budú vyskakovať. Ja by som len chcel teraz vám prečítať pár vecí alebo teda pár orgánov, štátnych orgánov, ktoré sú akým spôsobom riadené, aby sme videli, že naozaj kolektívne riadenie nie je, neexistuje, akože máme ho veľmi ojedinele alebo; ale práve tie dôležité orgány vždycky zastupuje nejaký riadiaci človek alebo teda konkrétna osoba. A teraz by som vám to vymenoval. Napríklad činnosť vlády; a budem citovať zo zákonov jednotlivých: činnosť vlády Slovenskej republiky riadi predseda vlády, čiže opäť vidíme, konkrétna osoba. Ministerstvá, na ktorých čele je člen vlády, žiadny kolektív. Potom tu máme ďalej na čele Úradu vlády Slovenskej republiky je vedúci, to je tiež zo zákona. Na čele Protimonopolného úradu Slovenskej republiky a Štatistického úradu je predseda, na čele Národného bezpečnostného úradu je riaditeľ, na čele Úradu pre verejné obstarávanie je predseda. Na čele Úradu podpredsedu vlády Slovenskej republiky pre investície a informatizáciu je vedúci. Na čele ostatných ústredných orgánov štátnej správy je predseda. Organizačnú štruktúru ústredného orgánu štátnej správy určuje organizačný poriadok, ktorý vydáva vedúci, predseda alebo riaditeľ. Čiže opäť vidíme tu ďalšie, že to sú konkrétni ľudia, konkrétny predseda, vedúci pracovník, riaditeľ a tak ďalej. Môžem pokračovať ďalej: V zákone o Rozhlase a televízii Slovenska, generálny riaditeľ je štatutárnym orgánom Rozhlasu a televízie Slovenska. Najvyšší kontrolný úrad, na čele úradu je predseda ako štatutárny orgán. Napríklad o Pozemkovom fonde, štatutárny orgán je generálny riaditeľ a námestník, sú štatutárnymi orgánmi. Čiže vidíme, že žiadne kolektívne vedenie nie je, nie je proste ustanovené. Slovenská akadémia vied má svojho predsedu. Na čele akadémie je predseda akadémie ako štatutárny orgán. Takisto o obecnom zriadení zákon, predstaviteľom obce a najvyšším výkonným orgánom obce je starosta a starosta je štatutárnym orgánom obce. A v neposlednom rade aj napríklad zákon o vysokých školách hovorí, že rektor je štatutárnym orgánom. Toto sú jasné dôkazy toho, že vo všetkých dôležitých funkciách máme jasne pomenovaného človeka, ktorý riadi tú organizáciu. A preto nedáva absolútne žiadny zmysel, aby sme pri tak dôležitom orgáne, ako je Ústav pamäti národa, robili nejaké kolektívne riadenie, keď vidíme, že pri ďalších dôležitých orgánoch k tomuto nepristupujeme. Nehovoriac o tom, čo sme hovorili aj pri minulých čítaniach, že takto sa proste organizácie riadiť nedajú, samotný pán prezident to vytýka a poukazuje na konkrétne veci, ktoré narážajú aj na aplikačnú prax pri výkone takéhoto kolektívneho orgánu. Takže ja len môžem zopakovať, že tento zákon proste nie je dobrý. Myslím si, že takto sa problémy riešiť nemajú a aj samotní predkladatelia, aj pán Hrnko, keď vystúpil v druhom čítaní, naposledy, tak vlastne hovoril o tom, že problém je personálny a takto sa proste personálne problémy neriešia, že sa prinesie zákon do Národnej rady a ideme tu proste nejakým spôsobom človeka zrušiť v jeho funkcii skrz zákon len preto, že nám je nepohodlný. Nevideli sme ani žiadne odôvodnenie nejakých iných krokov, ktoré mali byť vykonané na to, aby sa veci dali do poriadku, a preto si myslím, že aj spôsob, akým to robíme, je len ďalší zlý precedens, ako sa veci riešiť nemajú. Ďakujem za pozornosť.